สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 19 มิ.ย.58
19 มิ.ย. 2558

– เงินเยนอยู่ที่ระดับ 123.08 เยน/ดอลลาร์ จากช่วงเช้าที่ระดับ 122.96 เยน/ดอลลาร์
– เงินยูโรอยู่ที่ระดับ 1.1310 ดอลลาร์/ยูโร จากช่วงเช้าระดับ 1.1373 ดอลลาร์/ยูโร
– ดัชนี SET ปิดวันนี้ที่ระดับ 1,491.46 จุด ลดลง 16.58 จุด หรือ 1.10% มูลค่าการซื้อขาย 45,001.76 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,432.50 ล้านบาท (SET+MAI)
 
– ธนาคารแห่งประเทศไทย (ธปท.) ปรับลดประมาณการอัตราการขยายตัวเศรษฐกิจของไทยในปี 58 ลงเหลือเติบโต 3% จากเดิมที่คาดว่าจะเติบโต 3.8% ขณะที่การส่งออกคาดว่าจะติดลบ 1.5% จากเดิมคาด 0.8% ส่วนปี 59 คาดว่าGDP จะเติบโตราว 4.1% จากเดิมคาดไว้ที่ 3.9%
– ศูนย์วิจัยเศรษฐกิจและธุรกิจ ธนาคารไทยพาณิชย์ (SCB EIC) ระบุว่า หลังจากกระทรวงสาธารณสุขแถลงพบผู้ป่วยโรคระบบทางเดินหายใจตะวันออกกลางรายแรกเป็นชาวตะวันออกกลาง โดยได้รับตัวไว้ดูแลที่สถาบันบำราศนราดูร อีกทั้งติดตามและสังเกตอาการผู้สัมผัสโรคทั้ง 59 ราย ประเมินว่า ธุรกิจท่องเที่ยวและธุรกิจที่เกี่ยวข้องคือ ธุรกิจค้าปลีก ธุรกิจบริการด้านความบันเทิง และธุรกิจร้านอาหาร มีแนวโน้มได้รับผลกระทบจากความกังวล
– นายเลอศักดิ์ ริ้วตระกูลไพบูลย์ เลขาธิการสำนักงานเศรษฐกิจการเกษตร (สศก.) กล่าวว่า การเลื่อนการเพาะปลูกข้าวนาปี ปีเพาะปลูก 2558/2559 ออกไปจนถึงเดือนปลายเดือนกรกฎาคม 2558 ไม่กระทบต่อปริมาณผลผลิตข้าวนาปี และคาดว่าอาจจะกระทบต่อ GDP ภาคเกษตร ปี 2558 ลดลงไปจากที่คาดการณ์ไว้อีกไม่เกินร้อยละ 0.04
– ธนาคารกลางญี่ปุ่น (BOJ) มีมติคงระดับการประเมินเศรษฐกิจของประเทศในการประชุมวันนี้ หลังภาวะเศรษฐกิจฟื้นตัวอยู่ในระดับปานกลาง
– ธนาคารกลางญี่ปุ่น (BOJ) จะลดจำนวนการประชุมนโยบายการเงินลงเหลือ 8 ครั้งต่อปี โดยจะมีผลบังคับใช้ในปี 2559 ขณะที่ปัจจุบัน BOJ จะจัดการประชุมระดับนโยบาย 12 ครั้งต่อปี
– นายอเล็กซิส ซิปราส นายกรัฐมนตรีกรีซ ได้ออกมาแสดงความเชื่อมั่นว่า กรีซจะสามารถบรรลุข้อตกลงในการประชุมจันทร์นี้ร่วมกับกลุ่มผู้นำยุโรป เพื่อกอบกู้ภาวะการเงินของประเทศ
– ชาวกรีซหลายพันคนได้ออกมาชุมนุมประท้วงบริเวณด้านนอกของอาคารรัฐสภา ซึ่งตั้งอยู่ใจกลางกรุงเอเธนส์เมื่อวานนี้ โดยผู้ประท้วงได้เรียกร้องให้รัฐบาลเร่งสรุปข้อตกลงกับกลุ่มเจ้าหนี้ เพื่อจะช่วยให้กรีซยังคงเป็นสมาชิกของยูโรโซนต่อไป
 
ที่มา: สำนักข่าวอินโฟเควสท์